Кестта шен дош кхочуш а дира Шемала. Томана баха къонахий вовшахтуьйхира: коьртехь воккханиг-Исмайлин Дуда вара, шолг1а-Шемалан наиб а, доттаг1а а волу Шелара Т1елхаг, моллин метта а там-мах уьш реза боллуш берзор т1едиллинера Уммалат-шайхана. Эвтархойн Ахьмад, дог-майра Ч1ега коьртехь волу 15 обарг чувог1у тоба, обарг Геха, яккхин тоьпаш юкъара ваьккхина Буг1а вига а бакъо еллера. Ишерски станицехь делегацина юкъаяхара Яков Алпатовс г1оьнна елла казакий отряд. Цаьрца хьажа-х1отта шен дец1а яха пурба дийхира имаме Шу1анта. Ша дийна я елла ц1айог1ур ма ю, хьох яьлча ша х1ара дуьне оьшуш ма яц аьлла Шемална дош а делла, новкъаелира Шу1ант. Боккха там-мах эцна Моздоке воза-декъал д1акхечира и замой.